તે વાયુવેગે દોડી શકે છે એનું બીજું કારણ છે ઓછી ઊંચાઈ અને વધુ લંબાઈ. જસ્ટ ૩૫થી ૭૦ કિલો વજન ધરાવતા પુખ્ત ચિત્તાની ઊંચાઈ ૭૦થી ૯૫ સેન્ટિમીટર જેટલી હોય છે, પણ લંબાઈ ૧૧૦થી ૧૫૦ સેન્ટિમીટર જેટલી હોય છે. પાતળી કમર, લાંબા- પાતળા પગ અને હલકુંફૂલકું વજન હોવાથી ચિત્તો એક છલાંગમાં ૨૩ ફૂટનું અંતર કાપી શકે છે. બીજું કારણ છે નાક દ્વારા વધુ ઑક્સિજન લેવાની ક્ષમતા. રેસ્પિરેટરી રેટ એટલે કે શ્વાસ લેવા-મૂકવાની ગતિ એક મિનિટમાં ૬૦થી ૧૫૦ જેટલી વધારી શકવાની ક્ષમતા ધરાવતી હોવાથી વધુ ઑક્સિજન ફેફસાંમાં ભરી શકે અને એટલે જ દોડવાની સ્પીડમાં પણ જાણે એક્સિલેટર લાગી જાય છે. આ જ કારણોસર ચિત્તો દોડતી વખતે એક-બે સેકન્ડમાં જ ૧૧૨થી ૧૨૦ કિલોમીટર પ્રતિ કલાકની સ્પીડ પકડી લઈ શકે છે.